<classify> RAIS John Magufuli amewataka Wakuu wa Mikoa na wa Wilaya zote, ambazo zimekutwa na miradi yenye dosari wakati wa mbio za Mwenge wa Uhuru, kutekeleza agizo la Waziri Mkuu, Kassim Majaliwa la kutoa maelezo ndani ya siku 10 na kurekebisha dosari zilizojitokeza.Alitoa agizo hilo jana alipokutana na kufanya mazungumzo na wakimbizaji Mwenge wa Uhuru wa mwaka huu, Ikulu, Dar es Salaam na kuwapongeza kwa kazi nzuri waliyoifanya.Aidha, Rais Magufuli ameagiza Wakuu wa Mikoa na Wilaya katika halmashauri tano, ambazo zimefanya udanganyifu kwa miradi iliyotembelewa na Mwenge wa Uhuru mwaka jana kutoonekana mwaka huu, wajieleze kwa kina kabla ya kuchukuliwa hatua.Waziri Mkuu nataka yale maelezo ya kina watoe sasa, kwa nini wanadanganya Mwenge, kwa nini wanamdanganya Baba wa Taifa, Hayati Mwalimu Julius Kambarage Nyerere ambaye ni kiini na mwanzilishi halali wa Mwenge, alisema Rais Magufuli.Akitoa maelezo kwa Rais Magufuli, Majaliwa alisema wakimbizaji mwenge hao wakiongozwa na Charles Kabeho walikimbiza Mwenge wa Uhuru katika Halmashauri za Wilaya, Miji, Manispaa na Majiji 195 hapa nchini.Alisema tofauti na miaka iliyopita, mwaka huu walikuwa wakifanya ukaguzi wa kina wa miradi ya maendeleo ili kubaini ubora na manufaa ya mradi husika kwa wananchi. Waziri wa Nchi, Ofisi ya Waziri Mkuu, Sera, Bunge, Kazi, Vijana, Ajira na wenye Ulemavu, Jenista Mhagama alisema katika mbio hizo miradi 1,432 yenye thamani ya Sh bilioni 660.6 imezinduliwa, kufunguliwa na kuwekwa mawe ya msingi, huku miradi 80 iliyopo katika halmashauri 64 ikikutwa na dosari mbalimbali.Waziri Mhagama alibainisha kuwa dosari hizo ni ubora hafifu wa miradi na kukosekana kwa uhalisia wa thamani ya mradi, na kwamba pia walikagua miradi 94 iliyopitiwa na Mwenge wa Uhuru mwaka jana na kubaini miradi 5 kati yake haifanyi kazi.Mheshimwa Rais tumeamua kuboresha mbio za Mwenge wa Uhuru kwa kuwatumia wakimbizaji Mwenge kubaini ufisadi na ubadhirifu wa mali za umma katika miradi pamoja na kuchukua hatua wakiwa hukohuko kwenye miradi, alisema Mhagama. Wakati huo huo, Rais Magufuli jana aliongoza kikao cha Baraza la Mawaziri kilichofanyika Ikulu, Dar es Salaam.  <topic>: KITAIFA 